Správa zo zahraničnej pracovnej cesty
1. Účastník ZPC:
Prof. Ing. Marcel Miglierini, DrSc., Fakulta elektrotechniky a informatiky, STU v Bratislave, profesor, člen Výkonného výboru konzorcia CENTRALSYNC, angličtina, francúzština.

2. Zahraničná pracovná cesta:
Cesta bola vykonaná v dňoch 25.5. až 31.5.2012, European Synchrotron Radiation Facility (ESRF), 6 rue Horowitz, Grenoble, Francúzsko. Účel cesty: účasť na zasadnutí Rady jadrových rezonancií ESRF ako zástupca konzorcia CENTRALSYNC, uvedenie do prevádzky novo zrekonštruovanej experimentálnej stanice ID 18, účasť na iniciačných experimentoch a experimente MA-1492, platba cestovného a pobytových nákladov s následnou refundáciou.

3. Rámcový program pobytu:
25.5.2012 – presun Bratislava – Viedeň – Lyon – Grenoble
26.5.2012 – exkurzia v obnovenej časti ESRF – rekonštrukcia podľa Upgrade Programm
27.5.2012 – oboznámenie sa s technickými parametrami experimentálnej stanice ID-18, účasť na spúšťaní inicializačných a kalibračných meraní
28.5.2012 – zasadnutie Rady jadrových rezonancií, na ktorom sa zúčastním ako zástupca konzorcia CENTRALSYNC
29.5.2012 – Machine Day – demonštračné a overovacie merania
30.5.2012 – účasť na experimente MA-1492
31.5.2012 – presun Grenoble – Lyon – Viedeň – Bratislava

4. Stručný priebeh rokovaní, resp.  študijného pobytu:
26.5.2012:
Spolu s predstaviteľmi SAC (Scientific Advisory Committee) som sa zúčastnil exkurzie na stavbe rozšírenia ESRF, tzv. Upgrade Phase I. Ako bolo konštatované, po plánovanej 5 mesačnej úplnej odstávke urýchľovača (december 2011 až máj 2012) bol tento opätovne uvedený do prevádzky bez väčších problémov. Exkurzia bola zrealizovaná počas víkendu, kedy je stavebná činnosť, ktorá stále prebieha, čiastočne utlmená. Podľa vyjadrenia riaditeľa ESRF Dr. F. Setteho sa na rekonštrukčných prácach podieľajú aj špecializované slovenské firmy, ktoré majú za úlohu precízne osadenie komponentov trasy.
27.5.2012:
Jednotliví delegáti zasadnutia SAC sa bližšie zaujímali o dopad rekonštrukcie na príslušné experimentálne stanice. S ohľadom na moje profesionálne zameranie som počas dňa absolvoval dôkladné oboznámenie sa so zámermi rozšíriť výskumný potenciál experimentálnej trasy ID18, ktorá patrí Nuclear Resonance Group. Participoval som na spustení inicializačných a tiež kalibračných meraní na tejto stanici. Využil sa pri tom jedinečný režim prevádzky synchrotrónu ESRF v tzv. 16-bunchovom móde.
28.5.2012:
Ako predstaviteľ konzorcia CENTRALSYNC som sa zúčastnil rokovania Rady jadrových rezonancií. Ako informoval jej vedecký riaditeľ Dr. R. Rüffer, oživenie činnosti ID18 sa očakáva v najbližšom období. Podarilo sa získať financovanie 2 postdoktorandských pozícií na tejto meracej trase. Každá pozícia je na 18 mesiacov s možnosťou predĺženia kontraktu. O vypísanom konkurze som informoval aj možných kandidátov zo Slovenska.
29.5.2012:
Účasť na demonštračných a overovacích meraniach na ID18. Počas experimentov som sa oboznámil s možnosťami meracej stanice.
30.5.2012:
Účasť na experimente MA-1492, ktorý som vedecky koordinoval. Na základe získaných skúseností sa môže v budúcnosti postupovať pri návrhu nových experimentov.

5. Odporúčané závery:
Počas pobytu som jednal s riaditeľom ESRF Dr. F. Settem, riaditeľom oddelenia Jadrových rezonancií Dr. R. Rüfferom a niektorými ďalšími pracovníkmi z ID18 (Dr. A. Chumakov, Dr. I. Sergueev). Hoci bola prevádzka synchrotrónu v r. 2011 obmedzená v dôsledku rekonštrukcie asi o 20 %, celkový počet návrhov experimentov ostal prakticky nezmenený. To podčiarkuje nenahraditeľnosť zdroja žiarenia ESRF pre potreby vedeckého výskumu a jeho neustále využívanie. Bola vytvorená pracovná skupina, ktorá má za úlohu spracovať dlhodobé perspektívy rozvoja ESRF do r. 2030 berúc do úvahy harmonogram prác na ďalšej fáze rozšírenia ESRF (Upgrade Phase II). Z pohľadu Slovenskej republiky, resp. konzorcia CENTRALSYNC je potrebné začať s prípravou obnovy konzorciálnej dohody, ktorá vyprší k 30.6.2013.

6.   Prehľad prinesenej dokumentácie a miesto jej uloženia
Prinesená dokumentácia obsahuje závery 64. SAC Meeting-u. Dokumentácia je uložená na Ústave jadrového a fyzikálneho inžinierstva, Fakulta elektrotechniky a informatiky, Slovenská technická univerzita v Bratislave.

7.   Osobitne vyhodnotený očakávaný prínos ZPC
Cesta sa uskutočnila v rámci mojich povinností ako člena Komisie pre spoluprácu s XFEL a zároveň zástupcu Slovenskej republiky vo Výkonnom výbore Konzorcia CENTRALSYNC. Za jej prínos je možné považovať to, že som sa dôkladne oboznámil so súčasným stavom rozpracovania projektu rozšírenia ESRF. Zároveň som sa zúčastnil praktickej prevádzky experimentálnej stanice ID18 v skupine Jadrových rezonancií. 

8.    Spôsob zverejnenia výsledkov ZPC, prenos získaných informácií
Výsledky budú zverejnené na schôdzi Komisie XFEL. O výsledkoch rokovania budú informovaní predstavitelia jednotlivých výskumných skupín na Slovensku, ktorí majú potenciál na aktívne zapojenie sa do využívania ESRF.

Správu vypracoval: prof. Ing. Marcel Miglierini, DrSc.
Dátum: 4.6.2012
Správu schválil: RNDr. Marta Cimbáková
 
Poznámka:
Správu zo ZPC je potrebné vypracovať do 10 dní od jej ukončenia a predložiť na Sekciu medzinárodnej spolupráce